Dwóch Ślōnzokōw mōmy już w 1/8 finału Ligi Majstrōw. Awans w kapsie jeszcze przed rozklupaniym Legii miała Borussia Łukasza Piszczka. W ôstatni wtorek bilety do 1/8 przisztymplowało tyż Monaco Kamila Glika dziynki wygranej z Tottenhamym. To jednak sztyjc niy kōniec…
Terozki po kolei. Rajza po europejskich stadiōnach zacznymy ôd Dortmundu, bo tamek jakby sie niy dziwać dzioło sie nojwiyncyj. Łukasz Piszczek zaglōndōł sie jednak na tyn historyczny szpil z ławki. Tryner Tuchel po wygranej w ligowym szlagrze z Bayernym doł dychnōńć aż 9-ciu podstawowym groczōm. Zmiynnicy pokozali jednak co to znaczy uciecha z fusbalu. Kieby niy hymn Ligi Majstrōw forgot szłoby pomyśleć, że to gierka tryningowo abo szpil C klasy. Było przinajmij na co sie dziwać. 8:4! Łukaszowi moge być yno żol, że niy wyloz na murawa, bo szpil rozônaczōł praje wszyjski możliwe rekordy. Nasz reprezyntant moge sie jednak asić, że prziłożōł sie do kosmicznego wyniku dwuszpilu. Borussia-Legia 14:4!
Przi telkich cudach jak sam tera relacjōnować szpil w Monaco? Skrōmne 2:1 z Tottenhamym stykło jednak coby ksiynstwo mōgło zaczōnć fajrować. Ci, kerzi losowani byli w tej grupie z ôstatnigo koszyka majōm na kolejka przed kōńcym pewny piyrszy plac. Niy było by tego jednak bez jednego synka z Jastrzymbio. Kamil Glik to jedyny Ślōnzok, kery tyroł po szpilplacu w ôstatnij kolejce Ligi Majstrōw. Jego wystymp na pewno widoczny. Faul na elwer plus żółto kartka i szlag, kery po kerym byłoby 3:1, keby niy gryfno parada tormana.
Na sōm kōniec trza jeszcze dać pozōr co pocho sie w Neapolu. Tamek kokotek z bramami durś zasztrabowany. Ôdkōnd Arek Milik je na rewiyrze forgot ni mo kto chycić sie szczylanio. Trza pedzieć, że z Dynamym Kijōw Napoli cisło bez cołki szpil, żodyn jednak niy poradziōł wrazić bala do neca. 0:0 i wszyjskigo dowiymy sie w ôstatnij kolejce. Włochy sztyjc kludzōm w grupie B, ale trzeci Besiktas, z kerym zagrajōm 6 grudnia traci yno jedne ôczko. Co prziniesie Arkowi Mikołoj?
szl_Latn szl_Latn szl_Latn szl_Latn